b'\n_START_ARTICLE_\nC-Murder\n_START_PARAGRAPH_\nCorey Miller (s. 9. maaliskuuta 1971, New Orleans, Louisiana), tunnetaan paremmin nimell\xc3\xa4 C-Murder, on yhdysvaltalainen rap- ja hip hop -artisti. H\xc3\xa4n on my\xc3\xb6s hip hop -artistien Master P:n nuorempi veli sek\xc3\xa4 Romeon set\xc3\xa4. C-Murder on julkaissut kahdeksan eri albumia, joista ensimm\xc3\xa4inen Life or Death julkaistiin vuonna 1998. C-Murderin ehk\xc3\xa4 tunnetuin kappale on Down for my Niggas, jonka h\xc3\xa4n esitti Snoop Doggin ja Magicin kanssa. C-Murder on my\xc3\xb6s n\xc3\xa4ytellyt muutamissa elokuvissa, useimmiten veljens\xc3\xa4 Master P:n kanssa.\n_START_SECTION_\nMurhaoikeudenk\xc3\xa4ynti\n_START_PARAGRAPH_\nVuonna 2002 Corey Miller pahoinpiteli ja ampui 16-vuotiaan Steve Thomasin kuoliaaksi louisianalaisella y\xc3\xb6kerholla. Henkirikoksen aikoihin Miller seurusteli Monica -nimisen R&B -laulajan kanssa. Miller tuomittiin syyskuussa 2003 toisen asteen murhasta, mutta h\xc3\xa4nelle m\xc3\xa4\xc3\xa4r\xc3\xa4ttiin uusi oikeudenk\xc3\xa4ynti my\xc3\xb6hemmin, kun selvisi, ett\xc3\xa4 osalla Thomasin tapon todistajista oli rikostaustaa. Miller m\xc3\xa4\xc3\xa4r\xc3\xa4ttiin kotiarestiin oikeudenk\xc3\xa4ynnin ajaksi ja odottaessaan oikeudenk\xc3\xa4ynti\xc3\xa4 h\xc3\xa4n rikkoi kotiarestinsa s\xc3\xa4\xc3\xa4nt\xc3\xb6j\xc3\xa4. Siit\xc3\xa4 huolimatta Milleri\xc3\xa4 ei sijoitettu vankilaan vaan h\xc3\xa4nen annetaan pysy\xc3\xa4 kotiarestissa._NEWLINE_Oikeudenk\xc3\xa4ynneiss\xc3\xa4 Corey Miller todettiin ensin syylliseksi murhanyritykseen ja sen j\xc3\xa4lkeen, j\xc3\xa4lleen, toisen asteen murhaan. Miller tuomittiin 14. elokuuta 2009 murhanyrityksest\xc3\xa4 10 vuodeksi vankeuteen sek\xc3\xa4 toisen asteen murhasta elinkautiseen vankeuteen ilman mahdollisuutta ehdonalaiseen, mik\xc3\xa4 on Louisianan osavaltiossa pakollinen rangaistus kyseisest\xc3\xa4 rikoksesta._NEWLINE_Corey Miller suorittaa rangaistustaan ja luultavasti viett\xc3\xa4\xc3\xa4 koko loppuel\xc3\xa4m\xc3\xa4ns\xc3\xa4 Louisianan osavaltion vankilassa, Angolassa.'